32001R0390
L 058/1
JURNALUL OFÍCIAL AL UNIUNII EUROPENE
REGULAMENTUL (CE) NR. 390/2001 AL CONSILIULUI
din 26 februarie 2001
privind asistența pentru Turcia în cadrul strategiei de preaderare, în special instituirea unui parteneriat pentru aderare
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 308,
având în vedere propunerea Comisiei,
având în vedere avizul Parlamentului European (1),
întrucât:
(1)
Condițiile care urmează să fie îndeplinite de către statele candidate dornice să adere la Uniunea Europeană au fost stabilite în cadrul Consiliului European de la Copenhaga din iunie 1993.
(2)
Șefii de stat sau de guvern au reafirmat, în cadrul Consiliului European de la Helsinki din 10 și 11 decembrie 1999, caracterul global al procesului de aderare, care regrupează în prezent 13 țări candidate într-un cadru unic.
(3)
Consiliul European de la Helsinki a declarat că Turcia este un stat candidat care are vocație a se integra în Uniunea Europeană în temeiul acelorași criterii ca cele care se aplică celorlalte state candidate și că, în cadrul strategiei europene actuale, Turcia, asemeni celorlalte țări candidate, va beneficia de o strategie de preaderare care vizează încurajarea și sprijinirea reformelor.
(4)
Consiliul European de la Helsinki a arătat că, pe baza concluziilor Consiliilor Europene precedente, se va institui un parteneriat pentru aderare în favoarea Turciei care va defini direcțiile prioritare ale pregătirilor pentru aderare, în lumina criteriilor politice și economice și a obligațiilor pe care un stat membru trebuie să le îndeplinească.
(5)
S-ar cuveni ca asistența acordată de Comunitatea Europeană în cadrul parteneriatului pentru aderare să fie axată pe criteriile politice și economice menționate anterior și condusă de principii, priorități, obiective intermediare și condiții definite.
(6)
Șefii de stat sau de guvern reuniți în cadrul Consiliului European de la Feira din 19 și 20 iunie 2000 au invitat Comisia să prezinte, într-un termen cât mai scurt, propuneri privind cadrul financiar unic pentru asistența destinată Turciei și parteneriatul pentru aderare.
(7)
Parteneriatul și, în special, obiectivele sale intermediare au scopul de a ajuta Turcia să se pregătească pentru aderare în interiorul unui cadru de convergență economică și socială și să își elaboreze programul național de adoptare a acquis-ului, precum și un calendar adecvat de punere în aplicare.
(8)
Resursele financiare disponibile trebuie gestionate judicios și în conformitate cu prioritățile stabilite de parteneriatul pentru aderare în favoarea Turciei și de rapoartele periodice ale Comisiei.
(9)
Asistența comunitară acordată în cadrul strategiei de preaderare constă în aplicarea, în Turcia, a programelor de ajutor adoptate în temeiul dispozițiilor tratatelor, astfel că prezentul regulament nu va avea nici o incidență financiară.
(10)
Asistența comunitară este condiționată de respectarea angajamentelor prevăzute de acordurile dintre Comunitatea Europeană și Turcia și de parteneriatul pentru aderare, precum și de progresele realizate de Turcia în vederea îndeplinirii criteriilor de la Copenhaga.
(11)
Programarea resurselor financiare care constituie asistența comunitară va fi adoptată în conformitate cu procedurile definite de regulamentele privind instrumentele financiare și în programele corespunzătoare.
(12)
Organele instituite prin acordurile Comunitatea Europeană-Turcia joacă un rol esențial în acest proces, asigurând o bună funcționare a punerii în aplicare și a monitorizării acestui parteneriat pentru aderare.
(13)
Instituirea parteneriatului pentru aderare ar trebui să permită realizarea obiectivelor stabilite de Comunitate. Tratatul nu prevede, pentru adoptarea prezentului regulament, alte atribuții decât cele prevăzute la articolul 308,
ADOPTĂ PREZENTUL REGULAMENT:
Articolul 1
Se instituie un parteneriat pentru aderare cu Turcia în cadrul strategiei de preaderare a Uniunii Europene în favoarea Turciei. Acesta prevede un cadru unic care reglementează:
-
prioritățile, stabilite în analiza situației Turciei, care trebuie să ghideze pregătirea pentru aderare, ținând seama atât de criteriile politice și economice, cât și de obligațiile care revin unui stat membru al Uniunii Europene, în conformitate cu prezentarea pe care a făcut-o Consiliul European;
-
resursele financiare destinate ajutării Turciei, în cursul perioadei de preaderare, în punerea în aplicare a priorităților evidențiate.
Articolul 2
Hotărând la propunerea Comisiei, Consiliul decide, cu majoritate calificată, cu privire la principiile, prioritățile, obiectivele intermediare și condițiile parteneriatului pentru aderare, astfel cum va fi prezentat Turciei, precum și la adaptările semnificative ulterioare aplicabile parteneriatului menționat.
Articolul 3
Prezentul regulament nu are nici o incidență financiară. În cadrul strategiei de preaderare, asistența comunitară corespunde ajutorului prevăzut de programele adoptate în conformitate cu dispozițiile tratatului.
În temeiul deciziilor adoptate de Consiliu în temeiul articolului 2, programarea resurselor financiare acordate în cadrul parteneriatului pentru aderare se efectuează în conformitate cu procedurile prevăzute de regulamentele privind instrumentele financiare sau programele corespunzătoare.
Articolul 4
În cazul în care lipsește un element esențial în continuarea acordării ajutorului de preaderare, în special în cazul în care angajamentele prevăzute de acordurile încheiate între Comunitatea Europeană și Turcia nu sunt respectate și/sau în cazul în care progresele realizate pentru îndeplinirea criteriilor de la Copenhaga sunt insuficiente, Consiliul, hotărând cu majoritate calificată la propunerea Comisiei, poate lua măsuri corespunzătoare privind asistența acordată Turciei în cursul perioadei de preaderare.
Articolul 5
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 26 februarie 2001.